b"\n_START_ARTICLE_\nPayment on Demand\n_START_SECTION_\nArgument\n_START_PARAGRAPH_\nQuan el seu marit David (Barry Sullivan), un brillant advocat d'empresa i vicepresident d'una empresa sider\xc3\xbargica, li diu que vol divorciar-se, Joyce Ramsey (Bette Davis) es queda at\xc3\xb2nita en asssabentar-se que el seu matrimoni, el qual ella considerava tot un \xc3\xa8xit, va a ensorrar-se. L'endem\xc3\xa0, despr\xc3\xa9s que David s'ha instal\xc2\xb7lat en el seu club social, Joyce no pot evitar comunicar la not\xc3\xadcia del seu imminent divorci a les seues dues filles, Marta (Betty Lynn) i Diana (Peggy Castle), les quals la compadeixen. En revisar la seua vida amb David, des de l'\xc3\xa8poca del seu casament i les seues il\xc2\xb7lusions juvenils en un poble fins a arribar a la seua actual posici\xc3\xb3 social, Joyce s'adona que, de mica en mica, les seues energia i ambici\xc3\xb3 s\xc3\xb3n les que finalment han allunyat a David. No obstant aix\xc3\xb2, en assabentar-se que ell t\xc3\xa9 una relaci\xc3\xb3 amorosa amb una atractiva mestra d'escola (Frances Dee), Joyce amena\xc3\xa7a de demandar-lo sota l'acusaci\xc3\xb3 d'adulteri llevat que ell accedeixi a les condicions econ\xc3\xb2miques que ella estableix. Per evitar un esc\xc3\xa0ndol, David d\xc3\xb3na instruccions al seu advocat (Moroni Olsen) perqu\xc3\xa8 lliuri a Joyce tot el que ella vulgui, incloent-hi unes lucratives accions per a les seues filles. Tot esperant la decisi\xc3\xb3 final, Joyce empr\xc3\xa8n un creuer pel Carib i visita la senyora Hedges (Jane Cowl), una vella amiga que, divorciada del seu marit, ha esdevingut una addicta al rom i els jovenets. Merc\xc3\xa8s a la senyora Hedges, Joyce s'assabenta dels disgustos i trag\xc3\xa8dies als quals s'ha d'enfrontar una divorciada de mitjana edat. Un telegrama de la seua filla Martha, en qu\xc3\xa8 aquesta anuncia el seu imminent casament, proporciona a Joyce l'excusa que li cal per trencar definitivament un idil\xc2\xb7li iniciat a bord amb un atractiu home de negocis (John Sutton) que admet tindre dona i fills. Joyce torna en avi\xc3\xb3 per a assistir al casori de Martha i aconsella la seua filla que no intenti imposar-se massa al seu marit si no \xc3\xa9s que el vulgui perdre. Despr\xc3\xa9s de partir els nuvis en viatge de noces, David, el qual tamb\xc3\xa9 ha assistit al casament, s'ofereix per acompanyar Joyce a casa. Durant el trajecte, ella li explica la seua solitud i la infelicitat que li causa divorciar-se de l'home que estima. Segura que ell encara l'estima i comprenent que part del seu distanciament \xc3\xa9s degut a la seua incapacitat per suportar les seues estratagemes, no se sorpr\xc3\xa8n quan ell li pregunta si est\xc3\xa0 disposada a donar al seu matrimoni una altra oportunitat. Per tindre la certesa que aquest oferiment no \xc3\xa9s fruit de la compassi\xc3\xb3, Joyce li demana que s'ho pensi dues vegades i que, m\xc3\xa9s tard, li digui si continua sentint el mateix."